Volumul stocurilor de securitate de gaze naturale din Republica Moldova va fi majorat în următoarea perioadă.
Stocurile de securitate pentru gaze, majorate
Astfel, 47,1 milioane de metri cubi va fi cantitatea stocată în depozitele din Republica Moldova. Cantitatea de gaz care va fi stocată în depozite reprezintă echivalentul a 10 zile de consum pe timp de iarnă.
Înainte de a fi luată această decizie, stocurile de securitate de gaz natural acopereau doar opt zile de consum intern, în perioada de iarnă.
Guvernul Republicii Moldova a anunțat, pe 29 mai, că volumul stocurilor de securitate al gazelor naturale a fost majorat.
Câte gaze poate stoca Republica Moldova
De asemenea, executivul a mai anunțat că Republica Moldova va stoca circa 15% din consumul mediu anual de gaz. 30% din totalul acestor stocuri de gaze naturale vor fi stocuri de securitate. Cele două hotărâri de guvern care fac posibile aceste modificări au fost aprobate în ședința de miercuri a Executivului de la Chișinău.
Proiectului de hotărâre de Guvern prevede, printre altele, cantitatea totală de gaz natural ce corespunde unui nivel de 15% din consumul mediu anual de gaze naturale al consumatorilor finali din Republica Moldova. Aceasta este calculată la nivelul de 149,5 milioane de m3.
„La determinarea cantității de gaze naturale care face obiectul obligației de stocare, din cantitatea totală de gaze naturale de 149,5 milioane de m3 se deduce cantitatea de gaze naturale de 47,1 milioane de m3 ce urmează a fi stocată în calitate de stocuri de securitate începând cu 1 octombrie 2024”, se arată în proiectul de hotărâre de guvern.
Cât timp acoperă stocurile și când se pot folosi
Reprezentanții executivului au mai precizat că cele aproximativ 47 de milioane metri cubi, care reprezintă stocuri de securitate, constituie echivalentul a 10 zile de consum de gaze pe timp de iarnă.
Rezervele naturale de gaz natural se vor utiliza, total sau parțial, pe baza deciziei Comisiei pentru Situații Excepționale a Republicii Moldova, dacă se constată vreo situație de alertă sau de urgență.